**BRONHIOLITIS**

**Kaj je bronhiolitis?**  
Bronhiolitis je okužba spodnjih dihal, ki prizadene majhne, razvejane dihalne poti imenovane bronhioli. Preko bronhilov se zrak prenaša v in iz pljuč. Ob okužbi dihalne poti otečejo in so polne sluzi. Zato otrok težko diha.  
Bronhiolitis običajno prizadene otroke, mlajše od 2 let. Pri večini otrok se bronhiolitis pozdravi sam po sebi, pri nekaterih otrocih je potreben pregled pri pediatru, nekateri otroci pa morajo biti zaradi potrebe po dodatku kisika v vdihanem zraku biti sprejeti  
v bolnišnico. Za težji potek bolezni so ogroženi predvsem otroci mlajši od 6 mesecev.  
Bronhiolitis povzročajo virusi med katerimi je najpogostejši respiratorni sincicijski virus ali RSV. Virusi se običajno prenesejo s starejših sorojencev ali pa drugih članov družine, ki imajo izražene le prehladne znake. Največ obolelih je v jesenskih in zimskih mesecih lahko pa se okužba pojavi v kateremkoli letnem času.

**Kakšni so simptomi bronhiolitisa?**

Okužba se običajno začne s prehladnimi znaki. Otrok ima:   
• zamašen nos ali izcedek iz nosu,  
• kašlja,   
• ima povišano telesno temperaturo (temperatura višja od 38 °C)  
• in zmanjšan apetit.



**Ko bronhiolitis napreduje, se lahko pojavi še:**  
• hitro ali oteženo dihanje, ki se kaže s povišano frekvenco dihanjav spanju, ugrezanjem medrebrnih prostorov lahko stokanjem,  
• pri dojenčkih se lahko pojavijo premori v dihanju, ki trajajo več kot 15 ali 20 sekund,  
• piski in poki nad pljuči, ki jih sliši zdravnik s stetoskopom,  
• zaradi težkega dihanja otroci prenehajo piti in se hraniti,  
• dojenčki se med dojenjem ali hranjenjem po steklenički lahko  
zelo utrujajo.

**Ali lahko kaj storim, da bi se moj otrok počutil bolje?**

Da. Lahko:

• poskrbite, da vaš otrok dobi dovolj tekočine,

• pri otroku znižujete povišano telesno temperaturo kadar je ta nad 38,5°C, (nikoli ne dajajte Aspirina otroku mlajšemu od 18 let!),


• skrbite za dobro prehodnost otrokovega noska z redno toaleto nosu s fiziološko raztopino večkrat na dan,

• se z otrokom izogibajte možnim novim okužbam dihal – z majhnim otrokom ne hodite v nakupovalne centre, se ne zadržujte v prostorih kjer je veliko ljudi,

• z otrokom se izogibajte cigaretnemu dimu.

**Kako je moj otrok dobil bronhiolitis?**

Bronhiolitis povzročajo virusi, ki se lahko širijo od osebe do osebe. Ti virusi živijo v kapljicah, ki gredo v zrak, ko bolnik kašlja ali kiha.



**Ali je mogoče bronhiolitis preprečiti?**

Možnost, da vaš otrok dobi bronhiloitis lahko zmanjšate z

naslednjimi ukrepi:

• skrbite za dobro higieno rok in kašlja – vaše in otrokove roke

pogosto umivajte z milom in vodo, uporabljate lahko tudi

razkužila za roke,

• izogibajte se prostorov v katerih je veliko ljudi,

• prehlajene osebe prosite naj otroka ne obiskujejo dokler se popolnoma ne pozdravijo,

• v času pogostih okužb dihal naj, v kolikor je to mogoče, starejši sorojenci ne obiskujejo vrtca.

VIR: (<https://www.kclj.si/dokumenti/PEK_navodila_BRONHIOLITIS.pdf>)

SLIKE: <https://www.shutterstock.com/search/baby-sick>

<https://www.freepik.com/free-photos-vectors/virus-cartoon>

Pripravila: Maruša Trope Naglič, OZHR